ቻይና  የዓለም  ትልቁን  የብረት ማዕድን ጫኝ መርከብ ሰርታ  አጠናቀቀች
ኢኮኖሚዋን በፍጥነት በማሳደግ ላይ የምትገኘው ቻይና አሁን ደግሞ የአለማችን ትልቁን የብረት ማዕድን ጫኝ  መርከብ ሰርታ ማጠናቀቋ ተነግሯል፡፡በየጊዜው አዳዲስ ግኝቶችን ለአለማችን በማበርከት ግንባር ቀደሟ ሃገር ቻይና ኢኮኖዋንም በዚያው ልክ በማሳደግ የአለም ቁጥር ሁለት ባለ ግዙፍ ኢኮኖሚ ሃገር መሆን ችላለች፡፡አሁን ደግሞ ፕላኔታችን  በትልቅነቱ አቻ የማይገኝለትን የብረት ጫኝ መርከብ ሰርታ እንካችሁ ማለቷ እጅግ አስገራሚ ሆኗል፡፡በያዝነው ሳምንት አጋማሽ በሃገሪቱ  ወደብ ላይ ለእይታ የቀረበችው ይህች መርከብ ግንባታዋ  ባለፈው የፈረንጆቹ ጥቅምት ወር እንደተጀመረም ተጠቁሟል፡፡የአዲሱ ትውልድ ጀልባ የሚል ሲያሜ የተሰጣት ይህች መርከብ ከቀደምት መርከቦች በብዙ መልኩ ተሻሽላ እንደተሰራችም ተነግሯል፡፡መርከቧ ከአካባቢ ሁኔታ  ጋር  ተስማማሚ እንድትሆን ተደርጋ የተገነባች   ሲሆን በተለይም ደግሞ ሃይል ቆጣቢ እንድትሆን ተደርጋ የተሰራች ነችም ተብሏል፡፡ይህች መርከብ ያለፈው ትውልድ ከሰራቸው መርከቦች ጋር ስትነጻጸርም የነዳጅ ፍጆታዋን ከአስራ ስምንት ነጥብ ስምንት በመቶ በላይ መቀነስ ችላለች፡፡ከዚህ በተጨማሪም መርከቧ በጉዞ ወቅት የሚያጋጥማትን ውስጣዊና ውጫዊ ሁኔታዎች አስቀድማ መተንበይና መለየት የምትችልበት መሳሪያም ተገጥሞላታል፡፡ከአራት መቶ ሺህ ቶን የብረት ማዕድን የማጓጓዝ አቅም እንዲኖራት ተደርጋ  የተሰራችው ይህች መርከብ 362 ሜትር ርዝመት፣ 65 ሜትር ስፋትና 30 ነጥብ አራት ሜትር ጥልቀት እንዳላትም ተነግሯል፡፡ተሳፋሪዎቿ ወጣ ብለው የሚናፈሱበት ስፍራም አለም አቀፍ ደረጃን ከጠበቁ ሶስት ስቴዲዬሞች እንደሚሰተካከል ነው ዘገባው ያመለከተው፡፡እስከ 25 ሺህ 500 የሚደርሱ የባህር ላይ ጉዞዎችን ማድረግ የሚያስችል አቅም ያላት ይህች መርከብ በ14 ነጥብ አምስት ኖትስ ፍጥነት ትጓዛለች ሲል ሲጂቲኤን ዘግቧል፡፡